

**ΕΛΛΗΝΙΚΗ ΔΗΜΟΚΡΑΤΙΑ Βόλος 18 – 11 - 2024**

**ΝΟΜΟΣ ΜΑΓΝΗΣΙΑΣ Αριθ. Πρωτ.: 100166**

**ΔΗΜΟΣ ΒΟΛΟΥ**

**Ο ΔΗΜΑΡΧΟΣ**

**ΠΡΟΣ: Τον Πρόεδρο της**


**Δημοτικής Επιτροπής**

**κ. Γεώργιο Τόρη**

***ΘΕΜΑ: Καθορισμός τελών καθαριότητας και ηλεκτροφωτισμού έτους 2025.***

Σας διαβιβάζουμε την αριθμ. 100165/18-11-2024 εισήγηση της Διεύθυνσης Οικονομικών Υπηρεσιών, σχετικά με τον καθορισμό τελών καθαριότητας και ηλεκτροφωτισμούκαι παρακαλούμε για την εισαγωγή του θέματος στη Δημοτική Επιτροπή λόγω αρμοδιότητας.

|  |  |
| --- | --- |
| **Η ΓΕΝΙΚΗ ΓΡΑΜΜΑΤΕΑΣ**  **ΕΛΕΝΗ ΓΑΚΙΟΠΟΥΛΟΥ** | **Ο ΔΗΜΑΡΧΟΣ ΒΟΛΟΥ**    **ΑΧΙΛΛΕΑΣ ΜΠΕΟΣ** |



**Βόλος 18/11/2024**

# ΕΛΛΗΝΙΚΗ ΔΗΜΟΚΡΑΤΙΑ Αριθ. Πρωτ.: 100165

# ΔΗΜΟΣ ΒΟΛΟΥ

# Δ/ΝΣΗ ΟΙΚΟΝΟΜΙΚΩΝ ΥΠΗΡΕΣΙΩΝ

Ταχ. Διεύθυνση: Πλατεία Ρήγα Φεραίου

Υπεύθυνος: Παπαδανιήλ Βασιλική

Τηλέφωνο Επικ.: 2421 3 50126

E-mail: v.papadani@volos-city.gr

**Προς**

**Το Δήμαρχο Βόλου**

**κ. Αχιλλέα Μπέο**

**ΘΕΜΑ: Καθορισμός τελών καθαριότητας και φωτισμού για το έτος 2025.**

Με τις διατάξεις των άρθρων [21](https://www.nomotelia.gr/nservice22/document?documentId=18116&partId=1072217) και [22](https://www.nomotelia.gr/nservice22/document?documentId=18116&partId=1072225) του κωδικοποιητικού [ΒΔ της 24/9-20/10/1958](https://www.nomotelia.gr/nservice22/document?documentId=18116&partId=1072127) «Περί των προσόδων των δήμων και κοινοτήτων», επιβλήθηκαν υπέρ των δήμων τέλη καθαριότητας και φωτισμού, για τις παρεχόμενες από τους ΟΤΑ υπηρεσίες καθαριότητας των κοινόχρηστων χώρων, περισυλλογής και αποκομιδής των απορριμμάτων καθώς και για την αντιμετώπιση των δαπανών ηλεκτροφωτισμού των κοινόχρηστων χώρων.

        Το τέλος φωτισμού έπαυσε να υφίσταται ως αυτοτελές τέλος από την ημερομηνία εφαρμογής της παρ. 12 του άρθρου [25](https://www.nomotelia.gr/nservice22/document?documentId=41340&partId=867395) [του Ν 1828/1989](https://www.nomotelia.gr/nservice22/document?documentId=41340). Με την τελευταία αυτή διάταξη τα τέλη καθαριότητας και φωτισμού ενοποιήθηκαν σε ενιαίο ανταποδοτικό τέλος, το οποίο επιβάλλεται με απόφαση του δημοτικού συμβουλίου για την αντιμετώπιση των δαπανών καθαριότητας και φωτισμού καθώς και κάθε άλλης δαπάνης από παγίως παρεχόμενες δημοτικές υπηρεσίες ανταποδοτικού χαρακτήρα.

        Όπως προκύπτει σαφώς από το νόμο και όπως παγίως δέχεται η νομολογία (ΣτΕ [2185/2012](https://www.nomotelia.gr/nservice22/document?documentId=782135) νομική βάση πληροφοριών ΝΟΜΟΤΕΛΕΙΑ, ΣτΕ Ολ [60/2010](https://www.nomotelia.gr/nservice22/document?documentId=633110) ΘΠΔΔ 2010 σελ. 298, ΣτΕ [3625/2006](https://www.nomotelia.gr/nservice22/document?documentId=499808) ΔιΔικ 2008 σελ. 732, ΣτΕ [981/1992](https://www.nomotelia.gr/nservice22/document?documentId=564) ΔιΔικ 1993 σελ. 1082, ΣτΕ [4224/1988](https://www.nomotelia.gr/nservice22/document?documentId=550) ΕΔΚΑ 31 σελ. 88, ΣτΕ [2623](https://www.nomotelia.gr/nservice22/document?documentId=540)-[24](https://www.nomotelia.gr/nservice22/document?documentId=585) και [3850/1985](https://www.nomotelia.gr/nservice22/document?documentId=541) ΝοΒ 1988 σελ. 197 κ.ά.), το τέλος καθαριότητας έχει ανταποδοτικό χαρακτήρα, δεδομένου ότι στους υπόχρεους για την καταβολή του ο δήμος προσφέρει ειδική και συγκεκριμένη αντιπαροχή: την υπηρεσία καθαριότητας και αποκομιδής των απορριμμάτων.

 Στην έννοια της ανταποδοτικότητας εμπεριέχονται τα ακόλουθα χαρακτηριστικά του τέλους:

        α. Το ύψος του τέλους καθαριότητας και φωτισμού πρέπει να είναι ανάλογο του κόστους παροχής της αντίστοιχης υπηρεσίας (ΣτΕ [981/1992](https://www.nomotelia.gr/nservice22/document?documentId=564), [2063/1986](https://www.nomotelia.gr/nservice22/document?documentId=5313)) και να προσδιορίζεται αντικειμενικά με κριτήριο το βαθμό χρήσεως της υπηρεσίας από κάθε κατηγορία υποχρέων (ΣτΕ [947/1986](https://www.nomotelia.gr/nservice22/document?documentId=544) ΝοΒ 1989 σελ. 161). Τούτο ορίζεται και ρητά άλλωστε με τη διάταξη της παρ. 3 του άρθρου [25](https://www.nomotelia.gr/nservice22/document?documentId=31745&partId=1044657) [του Ν 2539/1997](https://www.nomotelia.gr/nservice22/document?documentId=31745), σύμφωνα με την οποία οι νέοι δήμοι που προέκυψαν από συνένωση ΟΤΑ κατά τις διατάξεις του νόμου αυτού, μπορούσαν να επιβάλουν ανταποδοτικά τέλη διαφοροποιούμενα ανά δημοτικό διαμέρισμα, ανάλογα με το λειτουργικό κόστος παροχής των αντίστοιχων εξυπηρετήσεων στους κατοίκους των διαμερισμάτων. Την ίδια δυνατότητα διαφοροποίησης των τελών ανά δημοτική ή τοπική κοινότητα είχαν και οι νέοι δήμοι που συστάθηκαν από 1/1/2011 με το νόμο [3852/2010](https://www.nomotelia.gr/nservice22/document?documentId=647498&partId=1042601) (Εγκ. Υπ. Εσωτ. [74300/28-12-2010](https://www.nomotelia.gr/nservice22/document?documentId=678096&partId=1151584)).

        Η διαφοροποίηση των συντελεστών του τέλους με κριτήρια που δεν έχουν σχέση με την έκταση της παρεχόμενης υπηρεσίας, αλλά με την οικονομική ή οικογενειακή κατάσταση ή τη δημοτικότητα των υποχρέων κατ’ αρχήν δεν είναι νόμιμη (Εγκύκλιοι Υπ. Εσωτ. [16898/19-08-2010](https://www.nomotelia.gr/nservice22/document?documentId=657383&partId=1125498), [100446/20-11-1975](https://www.nomotelia.gr/nservice22/document?documentId=568&partId=630187) και 77150/04-09-1969, ΔΠρΜυτιλ 17/1980 ΝοΒ 29 σελ. 1608). Σύμφωνα όμως με τις διατάξεις της παρ. 3 του άρθρου [202](https://www.nomotelia.gr/nservice22/document?documentId=427678&partId=1076466) του ΔΚΚ ([Ν 3463/2006](https://www.nomotelia.gr/nservice22/document?documentId=427678)), όπως ισχύει, είναι δυνατή, ύστερα από απόφαση του δημοτικού συμβουλίου που λαμβάνεται με την απόλυτη πλειοψηφία του συνολικού αριθμού των μελών του, η μείωση των δημοτικών φόρων ή τελών ή και η απαλλαγή από αυτούς για τους άπορους, τα άτομα με αναπηρίες, τους τρίτεκνους, τους μακροχρόνια άνεργους, τις μονογονεϊκές οικογένειες και τους πολύτεκνους, όπως η ιδιότητά τους οριοθετείται από την κείμενη νομοθεσία.

 Εάν το ποσό του καταβαλλόμενου τέλους καθαριότητας είναι προφανώς δυσανάλογο σε σχέση με το κόστος της παρεχόμενης υπηρεσίας, συντρέχει ανεπίτρεπτη συνταγματικά περίπτωση δημοτικής φορολογίας (Εγκύκλιοι Υπ. Εσωτ. [904/08-01-2001](https://www.nomotelia.gr/nservice22/document?documentId=160409&partId=466339), 107781/12-12-1969). Τα έσοδα από το τέλος καθαριότητας και φωτισμού μπορούν να διατίθενται κατ’ αρχήν μόνο για τη χρηματοδότηση της αντίστοιχης υπηρεσίας και όχι για άλλες δαπάνες του δήμου (Εγκ. Υπ. Εσωτ. [31727/13-04-1978](https://www.nomotelia.gr/nservice22/document?documentId=1181&partId=629919)), ενώ, αντίστροφα, όλες οι δαπάνες λειτουργίας των υπηρεσιών καθαριότητας και φωτισμού πρέπει να καλύπτονται υποχρεωτικά από το αντίστοιχο τέλος (άρθρο [17](https://www.nomotelia.gr/nservice22/document?documentId=17519&partId=720445) [Ν 1080/1980](https://www.nomotelia.gr/nservice22/document?documentId=17519)).

Παρά τον ανταποδοτικό του χαρακτήρα, το τέλος καθαριότητας και φωτισμού καταβάλλεται υποχρεωτικά από όλους τους κατοίκους του δήμου  και όχι μόνον από όσους επιθυμούν να κάνουν ή κάνουν πράγματι χρήση της σχετικής υπηρεσίας (ΣτΕ [1620/2012](https://www.nomotelia.gr/nservice22/document?documentId=789265) ΕΔΔΔΔ 2012 σελ. 756). Συγκεκριμένα, έχει γίνει δεκτό, ότι η καταβολή του τέλους δεν εξαρτάται από τη χρησιμοποίηση ή μη της παρεχόμενης υπηρεσίας, ούτε από την πλημμελή εξυπηρέτηση ή την εξ ολοκλήρου έλλειψη εξυπηρέτησης ενός ή περισσότερων ακινήτων της περιοχής ή από την πλημμελή λειτουργία των υπηρεσιών καθαριότητας και φωτισμού (ΣτΕ [947/1986](https://www.nomotelia.gr/nservice22/document?documentId=544) ΝοΒ 1989 σελ. 161, ΣτΕ 2623-[2624/1985](https://www.nomotelia.gr/nservice22/document?documentId=585&partId=630176) ΝοΒ 1988 σελ. 197, ΤρΔΠρΠειρ [4047/1991](https://www.nomotelia.gr/nservice22/document?documentId=4053&partId=626294) ΔιΔικ 1992 σελ. 458).

        Ακίνητα στα οποία διακόπτεται η ηλεκτροδότηση, απαλλάσσονται των δημοτικών τελών καθαριότητας από την ημερομηνία υποβολής στο δήμο δήλωσης του ιδιοκτήτη τους ή του νομίμου εκπροσώπου αυτού, ότι δεν ηλεκτροδοτούνται και ότι δεν πρόκειται να χρησιμοποιηθούν. Βεβαίωση του προμηθευτή ηλεκτρικής ενέργειας δεν απαιτείται. Η υποχρέωση καταβολής του τέλους αίρεται από την ανωτέρω ημερομηνία, ανεξαρτήτως αν η διακοπή της ηλεκτροδότησης και της χρησιμοποίησης του ακινήτου είναι προγενέστερη. Σε περίπτωση που διαπιστώνεται ηλεκτροδότηση ή χρησιμοποίηση του ακινήτου μετά την υποβολή της δήλωσης, επιβάλλεται το τέλος που αναλογεί στο χρόνο απαλλαγής και ισόποσο πρόστιμο (άρθρο [222](https://www.nomotelia.gr/nservice22/document?documentId=1073352&partId=1707501) παρ. 1 [Ν 4555/2018](https://www.nomotelia.gr/nservice22/document?documentId=1073352)).

Για τον καθορισμό του συντελεστή το ενιαίο τέλος καθαριότητας και φωτισμού προορίζεται αποκλειστικά για την κάλυψη των πάσης φύσεων δαπανών που αφορούν στην καθαριότητα και στον ηλεκτροφωτισμό των κοινόχρηστων χώρων καθώς και κάθε άλλης παγίως παρεχόμενης συναφούς υπηρεσίας. Η διάθεση του τέλους για την κάλυψη άλλων δαπανών δεν επιτρέπεται (άρθρο [1](https://www.nomotelia.gr/nservice22/document?documentId=652&partId=630138) παρ. 1 [Ν 25/1975](https://www.nomotelia.gr/nservice22/document?documentId=652), όπως αυτή αντικαταστάθηκε από την παρ. 1 του άρθρου [185](https://www.nomotelia.gr/nservice22/document?documentId=1073352&partId=1707458) [του Ν 4555/2018](https://www.nomotelia.gr/nservice22/document?documentId=1073352)), εκτός αν ορίζεται διαφορετικά από ειδικές διατάξεις.

        Η κάλυψη των δαπανών καθαριότητας και φωτισμού των κοινόχρηστων χώρων από το τέλος αυτό είναι υποχρεωτική (Εγκ. Υπ. Εσωτ. 3958/20-01-1989). Τούτο ορίζεται άλλωστε ρητά και στο άρθρο [17](https://www.nomotelia.gr/nservice22/document?documentId=17519&partId=720445) [του Ν 1080/1980](https://www.nomotelia.gr/nservice22/document?documentId=17519), σύμφωνα με το οποίο το τέλος καθαριότητας πρέπει να καλύπτει υποχρεωτικά όλες γενικά τις δαπάνες διεξαγωγής, λειτουργίας και βελτίωσης της αντίστοιχης υπηρεσίας (αποδοχές, εξοπλισμός, συντήρηση και επισκευές κ.λπ.). Σύμφωνα με την ίδια διάταξη, η παράλειψη του συμβουλίου να καθορίσει το τέλος στο κατάλληλο ύψος, συνιστά βαρεία παράβαση καθήκοντος και επισύρει κατά των μελών του την εφαρμογή των διατάξεων των άρθρων 142 και 147 του Δημοτικού και Κοινοτικού Κώδικα (άρθρα [233](https://www.nomotelia.gr/nservice22/document?documentId=647498&partId=1042834) και [237](https://www.nomotelia.gr/nservice22/document?documentId=647498&partId=1042838) αντίστοιχα [του Ν 3852/2010](https://www.nomotelia.gr/nservice22/document?documentId=647498)).

Η απόφαση του δημοτικού συμβουλίου έχει κανονιστικό χαρακτήρα (ΣτΕ [4667/1987](https://www.nomotelia.gr/nservice22/document?documentId=17554) ΝοΒ 1990 σελ. 748) και δημοσιεύεται κατά τον τρόπο που ορίζει το άρθρο[66 του ΒΔ της](https://www.nomotelia.gr/nservice22/document?documentId=18116&partId=1072263)24/9-20/10/1958, δηλαδή με ανάρτηση ολόκληρου του κειμένου της στο δημοτικό κατάστημα για την οποία συντάσσεται αποδεικτικό υπογραφόμενο από το διενεργήσαντα την ανάρτηση και από δύο ευκρινώς κατονομαζόμενους μάρτυρες (ΣτΕ [1513/2012](https://www.nomotelia.gr/nservice22/document?documentId=789253), [83/2012](https://www.nomotelia.gr/nservice22/document?documentId=753900) νομική βάση πληροφοριών ΝΟΜΟΤΕΛΕΙΑ, ΣτΕ [1742/2004](https://www.nomotelia.gr/nservice22/document?documentId=370608) ΔιΔικ 2006 σελ. 396, ΣτΕ [4/2003](https://www.nomotelia.gr/nservice22/document?documentId=303787) ΔιΔικ 2005 σελ. 1198, ΣτΕ [50/2002](https://www.nomotelia.gr/nservice22/document?documentId=265577) ΔιΔικ 2003 σελ. 927, ΣτΕ [191/1992](https://www.nomotelia.gr/nservice22/document?documentId=271) ΔιΔικ 1993 σελ. 492), διαφορετικά είναι ανυπόστατη, ισχύει δε για ένα ή περισσότερα ημερολογιακά έτη που ορίζονται στην ίδια απόφαση (άρθρο [1](https://www.nomotelia.gr/nservice22/document?documentId=652&partId=630138) παρ. 2 [Ν 25/1975](https://www.nomotelia.gr/nservice22/document?documentId=652)). Η απόφαση δημοσιεύεται υποχρεωτικά και στο διαδίκτυο (άρθρο [76](https://www.nomotelia.gr/nservice22/document?documentId=1175824&partId=1885390) παρ. 3 περίπτ. δ΄ [Ν 4727/2020](https://www.nomotelia.gr/nservice22/document?documentId=1175824)).

Εφόσον με την απόφαση του δημοτικού συμβουλίου καθορίζεται διαφορετικός συντελεστής του τέλους ανά δημοτική κοινότητα και όχι ένας ενιαίος συντελεστής για ολόκληρη τη διοικητική περιφέρεια του δήμου, η απόφαση αυτή είναι ακυρωτέα εάν δεν προσκλήθηκαν στη συνεδρίαση οι πρόεδροι των δημοτικών κοινοτήτων, στη διοικητική περιοχή των οποίων καθορίζεται ξεχωριστός συντελεστής (ΣτΕ [2185/2012](https://www.nomotelia.gr/nservice22/document?documentId=782135) νομική βάση πληροφοριών ΝΟΜΟΤΕΛΕΙΑ).

Στην περίπτωση των δήμων που προκύπτουν από συνένωση, νομίμως ο νέος δήμος προβαίνει στη βεβαίωση και είσπραξη του τέλους βάσει προηγούμενων αποφάσεων που εκδόθηκαν από τους συγχωνευθέντες ΟΤΑ, αφού υπεισέρχεται στη θέση τους ως καθολικός διάδοχος (ΣτΕ [3715/2012](https://www.nomotelia.gr/nservice22/document?documentId=801263) ΔιΔικ 2013 σελ. 48).

        Σύμφωνα με την παρ. 2 του άρθρου [1](https://www.nomotelia.gr/nservice22/document?documentId=652&partId=630138) [του Ν 25/1975](https://www.nomotelia.gr/nservice22/document?documentId=652), η απόφαση του συμβουλίου για τον καθορισμό του τέλους λαμβάνεται το μήνα Οκτώβριο, κοινοποιείται στη ΔΕΗ ή στον εκάστοτε προμηθευτή ηλεκτρικής ενέργειας μέχρι την 30η Νοεμβρίου και αρχίζει να εφαρμόζεται από 1ης Ιανουαρίου του επόμενου έτους. Οι προθεσμίες αυτές είναι ενδεικτικές και η τυχόν υπέρβασή τους για εύλογο χρονικό διάστημα, δεν προκαλεί ακυρότητα των σχετικών αποφάσεων (ΣτΕ [4771/1987](https://www.nomotelia.gr/nservice22/document?documentId=926182) ΕΤΑ 1988 σελ. 64, ΤρΔΠρΠειρ [4047/1991](https://www.nomotelia.gr/nservice22/document?documentId=4053&partId=626294) ΔιΔικ 1992 σελ. 458, Εγκ.  ΥΠΕΣΔΔΑ [605/3-1-2007](https://www.nomotelia.gr/nservice22/document?documentId=454292&partId=176655), Εγκ. Υπ. Εσωτ. 57349/30-6-1975). Συνεπώς νόμιμα επιβάλλεται το τέλος από 1ης Ιανουαρίου, ακόμη και αν η απόφαση του συμβουλίου εκδοθεί ή κοινοποιηθεί στη ΔΕΗ ή στον εκάστοτε προμηθευτή ηλεκτρικής ενέργειας μετά την ημερομηνία αυτή. Σύμφωνα εξάλλου με το άρθρο [29](https://www.nomotelia.gr/nservice22/document?documentId=1593&partId=629764) [του ΑΝ 344/1968](https://www.nomotelia.gr/nservice22/document?documentId=1593), η ισχύς των αποφάσεων για την επιβολή του τέλους καθαριότητας μπορεί να ορισθεί ότι αρχίζει από την 1η Ιανουαρίου του έτους, μέσα στο οποίο λαμβάνονται, υπό τον όρο ότι οι αντίστοιχες υπηρεσίες παρέχονται από την έναρξη του έτους.

        Η χρέωση κάθε καταναλωτή από τη ΔΕΗ (ή τον προμηθευτή ηλεκτρικής ενέργειας) με βάση το συντελεστή που καθορίζει κάθε φορά το συμβούλιο, ισχύει για ολόκληρη τη χρονική περίοδο στην οποία αφορά ο ακολουθούμενος από αυτή κύκλος καταμέτρησης, ανεξάρτητα αν ο κύκλος αυτός συμπίπτει ή όχι με το ημερολογιακό έτος (άρθρο [1](https://www.nomotelia.gr/nservice22/document?documentId=652&partId=630138) παρ. 3 [Ν 25/1975](https://www.nomotelia.gr/nservice22/document?documentId=652)).

        Η απόφαση του συμβουλίου πρέπει να καθορίζει τους συντελεστές του τέλους σε τέτοιο ύψος, ώστε να εξασφαλίζεται η είσπραξη εσόδων κατά βάση ανάλογων προς τα αντίστοιχα έξοδα. Δεν είναι απαραίτητο ωστόσο, για τη νομιμότητα της απόφασης, να ισοσκελίζονται απόλυτα τα έσοδα με τα έξοδα, αλλά αρκεί να υπάρχει μεταξύ τους μια κατά προσέγγιση αναλογική σχέση, η οποία αναγκαστικά υπόκειται και σε διαφοροποιήσεις από την επαλήθευση ή μη των προβλέψεων (ΣτΕ [981/1992](https://www.nomotelia.gr/nservice22/document?documentId=564) ΔιΔικ 1993 σελ. 1082, ΣτΕ [2623/1985](https://www.nomotelia.gr/nservice22/document?documentId=540) ΝοΒ 1988 σελ. 197).

        Εάν τα εισπραχθέντα σε κάποιο έτος τέλη είναι λιγότερα των προβλεφθέντων, τα έξοδα που λόγω της υστέρησης των εσόδων δεν πραγματοποιήθηκαν, μπορούν να ληφθούν ξανά υπ’ όψη για τον καθορισμό του συντελεστή του επόμενου έτους. Εάν όμως τα εισπραχθέντα έσοδα είναι υψηλότερα των προϋπολογισθέντων, το ποσό που τυχόν πλεονάζει στο τέλος της χρήσης, αποτελεί στοιχείο προσδιορισμού μειωμένου συντελεστή για το επόμενο έτος, αφού ορισμένα από τα έξοδα του έτους αυτού θα καλυφθούν από το πλεόνασμα (Έγγρ. Υπ. Εσωτ. [50106/31-12-2013](https://www.nomotelia.gr/nservice22/document?documentId=855213&partId=1384675), Εγκ. Υπ. Εσωτ. [31727/13-4-1978](https://www.nomotelia.gr/nservice22/document?documentId=1181&partId=629919), Καψιμάλης Γ., Ανταποδοτικές Υπηρεσίες των Δήμων και Κοινοτήτων, ΕΤΑ 1987, σελ. 301).

        Η απόφαση του δημοτικού συμβουλίου πρέπει να είναι αιτιολογημένη, ώστε να είναι εφικτός ο έλεγχος της αναλογικότητας που πρέπει να υπάρχει μεταξύ εσόδων και εξόδων (ΣτΕ [2363/2022](https://www.nomotelia.gr/nservice22/document?documentId=1319489) νομική βάση πληροφοριών ΝΟΜΟΤΕΛΕΙΑ). Αυτό σημαίνει ότι από το κείμενο της απόφασης ή από τα στοιχεία που τη συνοδεύουν θα προκύπτει σαφώς:

        - Όσον αφορά στο σκέλος των εσόδων, το εμβαδόν των ακινήτων επί των οποίων υπολογίζεται ο οικείος συντελεστής, κατά κατηγορία υπόχρεων (κατοικίες, καταστήματα κ.λπ.), υπολογιζόμενο με βάση επίκαιρα και ακριβή στοιχεία (ΣτΕ [60/2010](https://www.nomotelia.gr/nservice22/document?documentId=633110)).

        - Όσον αφορά στο σκέλος των εξόδων, οι δαπάνες αναλυτικά που απαιτούνται για την εν γένει λειτουργία των υπηρεσιών καθαριότητας και φωτισμού, υπολογιζόμενες επίσης με βάση επίκαιρες διαπιστώσεις και συγκεκριμένα στοιχεία, χωρίς να απαιτείται συσχέτιση με τα οικονομικά μεγέθη προηγουμένων ετών (ΣτΕ [956/2022](https://www.nomotelia.gr/nservice22/document?documentId=1303452) νομική βάση πληροφοριών ΝΟΜΟΤΕΛΕΙΑ).

        Η πληρότητα της αιτιολογίας ελέγχεται από τα διοικητικά δικαστήρια, είτε ευθέως, κατόπιν προσβολής της απόφασης με αίτηση ακυρώσεως, είτε παρεμπιπτόντως, κατά την εκδίκαση των διοικητικών διαφορών από ατομικές πράξεις επιβολής του τέλους (ΣτΕ [3625/2006](https://www.nomotelia.gr/nservice22/document?documentId=499808) ΔιΔικ 2008 σελ. 732, ΣτΕ [4667/1987](https://www.nomotelia.gr/nservice22/document?documentId=17554) ΝοΒ 1990 σελ. 748).

        Ως δαπάνες που λαμβάνονται υπ’ όψη για τον καθορισμό του συντελεστή του τέλους, λογίζονται (Έγγρ. Υπ. Εσωτ. [50106/31-12-2013](https://www.nomotelia.gr/nservice22/document?documentId=855213&partId=1384675), Εγκ. Υπ. Εσωτ. [27652/28-4-1979](https://www.nomotelia.gr/nservice22/document?documentId=4603&partId=625158)):

        α) Όλες οι δαπάνες που καταχωρούνται στους κωδικούς αριθμούς του προϋπολογισμού, οι οποίοι αφορούν στις Υπηρεσίες Καθαριότητας και Φωτισμού (ΚΑ 20).

        β) Οι δαπάνες που εγγράφονται σε άλλους κωδικούς αριθμούς του προϋπολογισμού, κατά το μέρος που αναλογεί στις δύο ανωτέρω υπηρεσίες.

        Ειδικότερα, λαμβάνονται υπ’ όψη:

        - Οι εργοδοτικές εισφορές στα ασφαλιστικά ταμεία που αναλογούν στις αποδοχές των υπαλλήλων των δύο υπηρεσιών (ΚΑ 6051, 6052, 6054).

        - Τα δικαιώματα της ΔΕΗ ή του εκάστοτε προμηθευτή ηλεκτρικής ενέργειας από την είσπραξη των τελών (ΚΑ 6151).

        - Τα ασφάλιστρα των οχημάτων, μηχανημάτων και γενικά των κινητών ή ακινήτων που ανήκουν στις υπηρεσίες καθαριότητας και φωτισμού (ΚΑ 625).

        - Οι τόκοι και τα τοκοχρεωλύσια δανείων (ΚΑ 651 και 652).

        - Οι εισφορές σε συνδέσμους διαχείρισης στερεών αποβλήτων (ΚΑ 6721).

        - Οι δαπάνες παρελθόντων οικονομικών ετών (ΚΑ 81).

        γ) Ποσοστό των υποχρεωτικών εισφορών που υπολογίζονται επί του συνόλου των τακτικών εσόδων, όπως είναι η εισφορά στο πρώην ΤΠΔΥ-ΤΑΔΚΥ (ΚΑ 6056).

Ο συντελεστής του τέλους ορίζεται από το δημοτικό συμβούλιο σε ποσό ανά τετραγωνικό μέτρο επιφάνειας των ακινήτων. Όταν πρόκειται για ηλεκτροδοτούμενα ακίνητα, το ετήσιο ποσό που οφείλει κάθε υπόχρεος καθορίζεται ανά μετρητή παροχής ηλεκτρικού ρεύματος και αποτελεί το γινόμενο του πολλαπλασιασμού των τετραγωνικών μέτρων επί τον ανάλογο συντελεστή (άρθρο [1](https://www.nomotelia.gr/nservice22/document?documentId=652&partId=630138) παρ. 1 [Ν 25/1975](https://www.nomotelia.gr/nservice22/document?documentId=652), όπως αυτή αντικαταστάθηκε από την παρ. 1 του άρθρου [185](https://www.nomotelia.gr/nservice22/document?documentId=1073352&partId=1707458) [του Ν 4555/2018](https://www.nomotelia.gr/nservice22/document?documentId=1073352)).

Ανάλογα με τη χρήση των ακινήτων και τις παρεχόμενες σε αυτά υπηρεσίες καθαριότητας και φωτισμού, το δημοτικό συμβούλιο καθορίζει για την επιβολή του τέλους γενικούς και ειδικούς συντελεστές.

Οι γενικοί συντελεστές είναι τουλάχιστον τρεις (3) και αφορούν τις παρακάτω κατηγορίες ακινήτων:

1ος συντελεστής: ακίνητα που χρησιμοποιούνται αποκλειστικά για κατοικία.

2ος συντελεστής: ακίνητα που χρησιμοποιούνται για κοινωφελείς, μη κερδοσκοπικούς και φιλανθρωπικούς σκοπούς.

3ος συντελεστής: ακίνητα που χρησιμοποιούνται για την άσκηση πάσης φύσεως οικονομικών δραστηριοτήτων. Στην κατηγορία αυτή εντάσσονται και όλα γενικά τα ακίνητα που δεν ανήκουν στις δύο πρώτες κατηγορίες.

Πέραν των γενικών συντελεστών, το δημοτικό συμβούλιο μπορεί να ορίσει για συγκεκριμένες κατηγορίες ακινήτων και ειδικούς συντελεστές , ως διαβαθμίσεις των γενικών συντελεστών, εφόσον αιτιολογημένα η εν λόγω διαβάθμιση υπαγορεύεται από τα ιδιαίτερα αντικειμενικά χαρακτηριστικά των ακινήτων αυτών. Ο ειδικός συντελεστής μπορεί να είναι ανώτερος ή κατώτερος του γενικού συντελεστή της ίδιας κατηγορίας.

Ανεξαρτήτως αριθμού συντελεστών, η διαφορά μεταξύ του ανώτατου γενικού ή ειδικού συντελεστή και του γενικού συντελεστή της κατοικίας δεν μπορεί να είναι μεγαλύτερη του δεκαπλασίου (άρθρο [1](https://www.nomotelia.gr/nservice22/document?documentId=652&partId=630138) παρ. 4 [Ν 25/1975](https://www.nomotelia.gr/nservice22/document?documentId=652), όπως αυτή αντικαταστάθηκε από την παρ. 2 του άρθρου [185](https://www.nomotelia.gr/nservice22/document?documentId=1073352&partId=1707458) [του Ν 4555/2018](https://www.nomotelia.gr/nservice22/document?documentId=1073352)).

        Ο καθορισμός μεγαλύτερου συντελεστή για τους χώρους άλλης χρήσης, σε σύγκριση με το συντελεστή που ισχύει για τις κατοικίες, δεν απαιτεί ειδική αιτιολόγηση, η διάκριση δε αυτή δεν αντίκειται στην αρχή της ισότητας (ΣτΕ [343/2016](https://www.nomotelia.gr/nservice22/document?documentId=972642) νομική βάση πληροφοριών ΝΟΜΟΤΕΛΕΙΑ). Υποχρέωση καθορισμού ξεχωριστού (μειωμένου) συντελεστή για στεγασμένους επαγγελματικούς σταθμούς αυτοκινήτων ή περιορισμού της χρεωστέας επιφάνειας μόνο στους χώρους αναμονής, στο γραφείο κίνησης, στο WC και στο τυχόν υπάρχον πλυντήριο αυτών, δεν υφίσταται (ΣτΕ [36/2017](https://www.nomotelia.gr/nservice22/document?documentId=1027051), [35/2017](https://www.nomotelia.gr/nservice22/document?documentId=1027012) νομική βάση πληροφοριών ΝΟΜΟΤΕΛΕΙΑ).

        Σε μεγάλους δήμους, όπου ασκούνται πολυάριθμες δραστηριότητες με διαφορετική κατά περίπτωση επιβάρυνση της υπηρεσίας καθαριότητας, ο καθορισμός ενός μόνο συντελεστή για όλους τους χώρους άλλης χρήσεως, παραβιάζει της αρχές της ίσης μεταχείρισης και της ανταποδοτικότητας και για το λόγο αυτό δεν είναι νόμιμος (ΣτΕ [1069/2019](https://www.nomotelia.gr/nservice22/document?documentId=1125326) νομική βάση πληροφοριών ΝΟΜΟΤΕΛΕΙΑ, ΣτΕ [1868/2014](https://www.nomotelia.gr/nservice22/document?documentId=889083) ΔιΔικ 2014 σελ. 1487, ΣτΕ [274/2014](https://www.nomotelia.gr/nservice22/document?documentId=878482) ΕΔΔΔΔ 2014 σελ. 572).

        Οι κοινόχρηστοι χώροι πολυκατοικιών και λοιπών κτιρίων φορολογούνται με το χαμηλό συντελεστή οικιακής χρήσης. Εάν πρόκειται για κοινόχρηστους χώρους κτιρίων, οι οποίοι εξυπηρετούν χώρους αποκλειστικά επαγγελματικής χρήσης, μπορεί να χρεώνονται με τον αυξημένο συντελεστή που ορίζεται για τους χώρους άλλης χρήσης. Στην περίπτωση αυτή δηλώνεται στη ΔΕΗ πλασματικό εμβαδόν (Έγγρ. ΔΕΗ 50198/18-02-1997).

        Όπως αναφέρθηκε, η διαφοροποίηση του συντελεστή κατά κατηγορίες υποχρέων πρέπει να στηρίζεται αποκλειστικά στην έκταση των παρεχόμενων υπηρεσιών καθαριότητας (π.χ. στη συχνότητα διέλευσης των απορριμματοφόρων από κάθε περιοχή, στον όγκο των παραγόμενων από κάθε είδος ακινήτου απορριμμάτων κ.λπ.) και όχι σε άλλου είδους κριτήρια, όπως είναι π.χ. ο όροφος του διαμερίσματος ή η οικονομική κατάσταση του υποχρέου (Εγκύκλιοι Υπ. Εσωτ. [100446/20-11-1975](https://www.nomotelia.gr/nservice22/document?documentId=568&partId=630187) και [75309/15-12-1976](https://www.nomotelia.gr/nservice22/document?documentId=569&partId=630186)), με την επιφύλαξη των διατάξεων της παρ. 3 του άρθρου [202](https://www.nomotelia.gr/nservice22/document?documentId=427678&partId=1076466) [του Ν 3463/2006](https://www.nomotelia.gr/nservice22/document?documentId=427678). Καθορισμός ειδικού υψηλού συντελεστή, με σκοπό την απομάκρυνση ή την αποτροπή εγκατάστασης δραστηριοτήτων που ο δήμος θεωρεί οχληρές και ανεπιθύμητες στη διοικητική του περιφέρεια, δεν επιτρέπεται (ΣτΕ [2213/2021](https://www.nomotelia.gr/nservice22/document?documentId=1251851) νομική βάση πληροφοριών ΝΟΜΟΤΕΛΕΙΑ).

        Για τους στεγασμένους χώρους άλλης χρήσεως (καταστήματα, γραφεία, βιομηχανίες κ.λπ.), το εμβαδόν πάνω από χίλια (1000) και μέχρι έξι χιλιάδες (6.000) τετραγωνικά μέτρα μπορεί να ορισθεί μειωμένο από το δημοτικό συμβούλιο, αφού ληφθούν υπ’ όψη οι παρεχόμενες υπηρεσίες καθαριότητας και ο πράγματι εξυπηρετούμενος από την υπηρεσία καθαριότητας χώρος (άρθρο [1](https://www.nomotelia.gr/nservice22/document?documentId=652&partId=630138) παρ. 5 [Ν 25/1975](https://www.nomotelia.gr/nservice22/document?documentId=652), όπως αυτή αντικαταστάθηκε από το άρθρο [5](https://www.nomotelia.gr/nservice22/document?documentId=17519&partId=720403) παρ. 1 [του Ν 1080/1980](https://www.nomotelia.gr/nservice22/document?documentId=17519)). Για τους χώρους αυτούς το συμβούλιο δύναται, αλλά δεν υποχρεούται, να ορίσει μειωμένο εμβαδόν- και όχι μειωμένο συντελεστή (ΣτΕ [2623/1985](https://www.nomotelia.gr/nservice22/document?documentId=540) ΝοΒ 1988 σελ. 197, ΤρΔΠρ Ναυπλ [83/1990](https://www.nomotelia.gr/nservice22/document?documentId=17549&partId=609454) ΔιΔικ 1991 σελ. 953). Για το εμβαδόν πέραν των έξι χιλιάδων (6.000) τετραγωνικών μέτρων, ο συντελεστής του τέλους δεν μπορεί να είναι μεγαλύτερος του 60% αυτού που έχει ορισθεί για στεγασμένους χώρους μέχρι χιλίων (1.000) τετραγωνικών μέτρων (άρθρο [1](https://www.nomotelia.gr/nservice22/document?documentId=652&partId=630138) παρ. 5 [Ν 25/1975](https://www.nomotelia.gr/nservice22/document?documentId=652), όπως αυτή αντικαταστάθηκε από το άρθρο [5](https://www.nomotelia.gr/nservice22/document?documentId=17519&partId=720403) παρ. 1 [του Ν 1080/1980](https://www.nomotelia.gr/nservice22/document?documentId=17519)).

        Με την παράγραφο 2 του άρθρου [3](https://www.nomotelia.gr/nservice22/document?documentId=652&partId=630144) [του Ν 25/1975](https://www.nomotelia.gr/nservice22/document?documentId=652) παρέχεται η ευχέρεια στο δημοτικό συμβούλιο, να καθορίσει για τους μη στεγασμένους χώρους άλλης χρήσεως, συντελεστή διαφορετικό αυτού που ισχύει για τους αντίστοιχους στεγασμένους χώρους (Εγκ. Υπ. Εσωτ. [39795/24-4-1975](https://www.nomotelia.gr/nservice22/document?documentId=567&partId=630188)). Το συμβούλιο έχει δικαίωμα και όχι υποχρέωση να καθορίσει διαφορετικό συντελεστή για τους χώρους αυτούς. Μπορεί δηλαδή να αποφασίσει ότι για τους στεγασμένους και μη χώρους θα ισχύει ενιαίος συντελεστής (ΣτΕ [73/1991](https://www.nomotelia.gr/nservice22/document?documentId=4050) ΔιΔικ 1992 σελ. 453).

        Έχει επίσης την ευχέρεια να μειώσει το εμβαδόν άνω των χιλίων (1.000) και μέχρι των έξι χιλιάδων (6.000) τετραγωνικών μέτρων, αφού λάβει υπ’ όψη τις παρεχόμενες υπηρεσίες καθαριότητας και τον πράγματι εξυπηρετούμενο από την υπηρεσία καθαριότητας χώρο (άρθρο [1](https://www.nomotelia.gr/nservice22/document?documentId=652&partId=630138) παρ. 5 [Ν 25/1975](https://www.nomotelia.gr/nservice22/document?documentId=652), όπως ισχύει). Για το εμβαδόν πέραν των έξι χιλιάδων (6.000) τετραγωνικών μέτρων, δεν μπορεί να ορισθεί συντελεστής μεγαλύτερος του 30% αυτού που ισχύει για τα πρώτα χίλια (1.000) τετραγωνικά μέτρα μη στεγασμένου χώρου (άρθρο [1](https://www.nomotelia.gr/nservice22/document?documentId=652&partId=630138) παρ. 5 [Ν 25/1975](https://www.nomotelia.gr/nservice22/document?documentId=652), όπως ισχύει).

        Για τους στεγασμένους ή μη χώρους που αναγνωρίζονται από τις ισχύουσες εκάστοτε διατάξεις ως Ελεύθερα Τελωνειακά Συγκροτήματα (Ελεύθερες Ζώνες ή Ελεύθερες Αποθήκες κατά τις διατάξεις του άρθρου [39](https://www.nomotelia.gr/nservice22/document?documentId=207407&partId=934257) του Εθνικού Τελωνειακού Κώδικα –[Ν 2960/2001](https://www.nomotelia.gr/nservice22/document?documentId=207407)), δεν μπορεί να ορίζεται συντελεστής μεγαλύτερος του 50% αυτού που έχει ορισθεί για τους αντίστοιχους χώρους άνω των έξι χιλιάδων (6.000) τετραγωνικών μέτρων (άρθρο [1](https://www.nomotelia.gr/nservice22/document?documentId=652&partId=630138) παρ. 10 [Ν 25/1975](https://www.nomotelia.gr/nservice22/document?documentId=652), όπως αυτή προστέθηκε με την παρ. 2 του άρθρου [5](https://www.nomotelia.gr/nservice22/document?documentId=17519&partId=720403) [του Ν 1080/1980](https://www.nomotelia.gr/nservice22/document?documentId=17519)).

        Προκειμένου να επιβάλουν ανταποδοτικά τέλη στις επιχειρήσεις που είναι εγκατεστημένες σε Επιχειρηματικό Πάρκο (ΕΠ), οι ΟΤΑ α΄ βαθμού υπολογίζουν διακριτά γι’ αυτές το κόστος παροχής των ανταποδοτικών υπηρεσιών, έτσι ώστε να ισοσκελίζονται τα έσοδα και οι δαπάνες των υπηρεσιών που αφορούν στο συγκεκριμένο χώρο (άρθρο [25](https://www.nomotelia.gr/nservice22/document?documentId=1279710&partId=2066299) παρ. 1 [Ν 4982/2022](https://www.nomotelia.gr/nservice22/document?documentId=1279710)).

Ο καθορισμός της επιφάνειας των ακινήτων γίνεται σύμφωνα με το εμβαδόν των ηλεκτροδοτούμενων ακινήτων, στεγασμένων ή μη, που λαμβάνεται υπ’ όψη για τον υπολογισμό του τέλους καθαριότητας και προκύπτει από τις υπεύθυνες δηλώσεις που υποβάλλουν μέσω του δήμου (σε ειδικό έντυπο) οι υπόχρεοι στη ΔΕΗ ή στον εκάστοτε προμηθευτή ηλεκτρικής ενέργειας, για την παροχή ηλεκτρικού ρεύματος. Στη δήλωση βεβαιώνεται από το δήμο η επιφάνεια του ακινήτου και αναγράφεται από τον υπόχρεο το είδος του ακινήτου (οικία, κατάστημα, γραφείο κ.λπ.) και η διεύθυνσή του (άρθρο [2](https://www.nomotelia.gr/nservice22/document?documentId=652&partId=630139) παρ. 1 [Ν 25/1975](https://www.nomotelia.gr/nservice22/document?documentId=652)). Όμοια δήλωση υποβάλλεται σε περίπτωση αύξησης ή μείωσης της ηλεκτροδοτούμενης επιφάνειας (για την ανάλογη αύξηση ή μείωση των τελών) καθώς και σε περίπτωση διαδοχής του καταναλωτή ηλεκτρικού ρεύματος (άρθρο [2](https://www.nomotelia.gr/nservice22/document?documentId=652&partId=630139) παρ. 3 [Ν 25/1975](https://www.nomotelia.gr/nservice22/document?documentId=652), όπως συμπληρώθηκε με την παρ. 4 του άρθρου [27](https://www.nomotelia.gr/nservice22/document?documentId=4648&partId=940101) [του Ν 2130/1993](https://www.nomotelia.gr/nservice22/document?documentId=4648)).

        Ο τρόπος προσδιορισμού της επιφάνειας των μη ηλεκτροδοτούμενων ακινήτων ορίζεται από το δήμο (άρθρο [3](https://www.nomotelia.gr/nservice22/document?documentId=652&partId=630144) παρ. 1 [Ν 25/1975](https://www.nomotelia.gr/nservice22/document?documentId=652)).

        Για όσους χώρους δεν υποβλήθηκε από τους υπόχρεους δήλωση, κατά τον τρόπο που ορίζει η παρ. 1 του άρθρου [2](https://www.nomotelia.gr/nservice22/document?documentId=652&partId=630139) [του Ν 25/1975](https://www.nomotelia.gr/nservice22/document?documentId=652), η φωτιζόμενη επιφάνεια προσδιορίζεται «καθ’ υπολογισμόν» από τα αρμόδια όργανα του δήμου (άρθρο [2](https://www.nomotelia.gr/nservice22/document?documentId=653&partId=630132) παρ. 1 [Ν 429/1976](https://www.nomotelia.gr/nservice22/document?documentId=653)). Στην περίπτωση αυτή, το εμβαδόν του ηλεκτροδοτούμενου χώρου μπορεί να υπολογισθεί κατ’ εκτίμηση του αρμοδίου υπαλλήλου, χωρίς αυτός ο «μονομερής» τρόπος υπολογισμού να θεωρείται από το νόμο αυθαίρετος (ΣτΕ [2623/1985](https://www.nomotelia.gr/nservice22/document?documentId=540) ΝοΒ 1988 σελ. 197).

        Ο δήμος δικαιούται να διενεργεί έλεγχο των δηλώσεων που υποβάλλουν οι υπόχρεοι (άρθρο [5](https://www.nomotelia.gr/nservice22/document?documentId=652&partId=630151) παρ. 1 [Ν 25/1975](https://www.nomotelia.gr/nservice22/document?documentId=652)). Ο έλεγχος αυτός αφορά τόσο στην έκταση όσο και στο είδος (στεγασμένος ή ακάλυπτος χώρος) ή στη χρήση του ακινήτου (οικία, κατάστημα κ.λπ.) και ασκείται κυρίως με αυτοψία και καταμέτρηση του χώρου από εξουσιοδοτημένους υπαλλήλους του δήμου (ΣτΕ [2326/1992](https://www.nomotelia.gr/nservice22/document?documentId=4054) ΔιΔικ 1993 σελ. 1081). Μετά τον έλεγχο ο αρμόδιος υπάλληλος συντάσσει σχετική έκθεση, η οποία, κατά το άρθρο [171](https://www.nomotelia.gr/nservice22/document?documentId=57280&partId=1076079) του Κώδικα Διοικητικής Δικονομίας ([Ν 2717/1999](https://www.nomotelia.gr/nservice22/document?documentId=57280)), αποτελεί δημόσιο έγγραφο με αυξημένη αποδεικτική δύναμη, που συνιστά πλήρη απόδειξη για το εμβαδόν και το είδος ή τη χρήση του ελεγχθέντος ακινήτου (ΣτΕ [4142/1988](https://www.nomotelia.gr/nservice22/document?documentId=400688) ΔιΔικ 1989 σελ. 960, ΤρΔΠρΠειρ [4047/1991](https://www.nomotelia.gr/nservice22/document?documentId=4053&partId=626294) ΔιΔικ 1992 σελ. 458), εκτιμάται δε ελεύθερα από το δικαστήριο αυτοτελώς ή σε συνδυασμό με άλλα αποδεικτικά μέσα, κατά το άρθρο [148](https://www.nomotelia.gr/nservice22/document?documentId=57280&partId=1076053) [του Ν 2717/1999](https://www.nomotelia.gr/nservice22/document?documentId=57280) (ΣτΕ [1004/2000](https://www.nomotelia.gr/nservice22/document?documentId=327286) ΔιΔικ 2003 σελ. 989).

        Σε περίπτωση άρνησης του υποχρέου να δεχθεί έλεγχο της δηλωθείσας επιφάνειας, το μη δηλωθέν εμβαδόν προσδιορίζεται -όπως και στην περίπτωση μη υποβολής δήλωσης- «καθ’ υπολογισμόν» από τα αρμόδια όργανα του δήμου. Η άρνηση για τη διενέργεια του ελέγχου και το επί πλέον του δηλωθέντος εμβαδόν πρέπει να προκύπτουν από έκθεση του αρμοδίου δημοτικού υπαλλήλου (άρθρο [2](https://www.nomotelia.gr/nservice22/document?documentId=653&partId=630132) παρ. 1 [Ν 429/1976](https://www.nomotelia.gr/nservice22/document?documentId=653)).

        Εάν δεν υποβληθεί δήλωση ή υποβληθεί ανακριβής δήλωση, επιβάλλεται σε βάρος του υποχρέου, με απόφαση του δημάρχου, εκτός από το αναλογούν τέλος, και πρόστιμο, στην πρώτη μεν περίπτωση ίσο με το οφειλόμενο τέλος, στη δεύτερη δε περίπτωση ίσο με το 60% του τέλους που αναλογεί στη μη δηλωθείσα επιφάνεια (άρθρα [5](https://www.nomotelia.gr/nservice22/document?documentId=652&partId=630151) παρ. 1 [Ν 25/1975](https://www.nomotelia.gr/nservice22/document?documentId=652) και [2](https://www.nomotelia.gr/nservice22/document?documentId=653&partId=630132) παρ. 2 [Ν 429/1976](https://www.nomotelia.gr/nservice22/document?documentId=653), άρθρο [19](https://www.nomotelia.gr/nservice22/document?documentId=17519&partId=720449) [Ν 1080/1980](https://www.nomotelia.gr/nservice22/document?documentId=17519)). Η απόφαση του δημάρχου, μαζί με αντίγραφο της έκθεσης αυτοψίας ή καταμέτρησης, κοινοποιείται στον υπόχρεο, ο οποίος δικαιούται να ασκήσει κατ’ αυτής τα προβλεπόμενα ένδικα μέσα (άρθρα [2](https://www.nomotelia.gr/nservice22/document?documentId=653&partId=630132) παρ. 3 [Ν 429/1976](https://www.nomotelia.gr/nservice22/document?documentId=653) και [19](https://www.nomotelia.gr/nservice22/document?documentId=17519&partId=720449) παρ. 3 [Ν 1080/1980](https://www.nomotelia.gr/nservice22/document?documentId=17519)).

Ο συντελεστής του τέλους, πρέπει να προσδιοριστεί σε τέτοιο ύψος, ώστε να καλύπτει υποχρεωτικά τις εν γένει δαπάνες λειτουργίας της υπηρεσίας καθαριότητας, δηλαδή τις αποδοχές προσωπικού, την προμήθεια και συντήρηση των μέσων αποκομιδής των απορριμμάτων και κάθε άλλη δαπάνη που έχει σχέση με την διεξαγωγή, τη λειτουργία και την εν γένει βελτίωση της υπηρεσίας αυτής. Ο μη προσδιορισμός του τέλους στο προσήκον ύψος έτσι ώστε να καλύπτονται οι σχετικές δαπάνες, συνιστά βαρεία παράβαση καθήκοντος και επισύρει κατά των μελών του συμβουλίου την εφαρμογή των διατάξεων των άρθρων 142 και 147 του Δ.Κ.Κ. (άρθρο 17 Ν.1080/80). Είναι ευνόητο βέβαια ότι επειδή το τέλος είναι ανταποδοτικό, **τα έσοδα πρέπει να** **καλύπτουν τις δαπάνες των υπηρεσιών καθαριότητας και φωτισμού και μόνον αυτές**. Η διάθεση ανταποδοτικών εσόδων για την κάλυψη άλλων δαπανών δεν επιτρέπεται (άρθρο 86 Β.Δ. 24/9-20/10/1958).

Ο νόμος 25/1975 όπως τροποποιήθηκε, αφορά, όπως συνάγεται από το άρθρο 1 παρ.1 και το άρθρο 3 παρ.1 αυτού, στον καθορισμό και τον τρόπο εισπράξεως των τελών καθαριότητας και φωτισμού τα οποία προβλέπονται από τη κείμενη νομοθεσία, ήτοι από τις διατάξεις του άρθρου 21 του από 24/9/58 Β.Δ /τος όπως συμπληρώθηκε με τα άρθρα 4, 5 του Ν.1080/1980 και την παρ. 12 του άρθρου 25 του Ν.1828/1989.

Οπότε:1) σύμφωνα με τα άρθρα 4-5 του Ν.1080/1980, για τις παρεχόμενες από το Δήμο υπηρεσίες καθαριότητας των οδών, πλατειών και κοινόχρηστων χώρων της περισυλλογής, αποκομιδής και διαθέσεως των απορριμμάτων της πόλεως όπως και της κατασκευής και λειτουργίας των κοινόχρηστων αφοδευτήριων όπως και για τις δαπάνες εγκαταστάσεων συντηρήσεως και ηλεκτρικής ενέργειας προς φωτισμό των κοινόχρηστων χώρων, επιβάλλεται τέλος οριζόμενο με απόφαση του Συμβουλίου

Το τέλος αυτό: α) επιβάλλεται υποχρεωτικά, εφόσον υπάρχει και λειτουργεί στο Δήμο Υπηρεσία καθαριότητας (Ε.Υ.Σ.78501/320/1954), β) ο χαρακτήρας αυτού είναι πάνδημος (Σ.τ.Ε.273/40) και ανταποδοτικός (Σ.τ.Ε17/54,1363/56, 153/1960). γ)Πρέπει σύμφωνα με το άρθρο 17 του Ν.1080/1980 να καλύπτει υποχρεωτικά τις εν γένει δαπάνες λειτουργίας της Υπηρεσίας καθαριότητας, ήτοι τις αποδοχές του τακτικού και ημερομισθίου προσωπικού, την προμήθεια και συντήρηση των μέσων αποκομιδής απορριμμάτων και καταβρέγματος καθώς και κάθε άλλη δαπάνη που έχει σχέση με

τη διεξαγωγή τη λειτουργία και την εν γένει βελτίωση της υπηρεσίας αυτής. Ο μη προσδιορισμός από το Δημοτικό Συμβούλιο του τέλους στο προσήκον ύψος, συνιστά βαριά παράβαση καθήκοντος και επισύρει την εφαρμογή των διατάξεων των άρθρων 142-143 του Δημοτικού και Κοινοτικού Κώδικα (Ν.3463/2006).

Για τον ορθό και ακριβή υπολογισμό των τελών του έτους 2025 οι συντελεστές που θα καθορισθούν πρέπει να διατηρούν μεταξύ τους την ίδια αναλογία, η οποία υπάρχει και μεταξύ των καθορισμένων για το έτος 2024 συντελεστών.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |  |

**Για το έτος 2024**

Όσον αφορά το σκέλος των εσόδων χωρίς αναπροσαρμογή των υφιστάμενων συντελεστών που ισχύουν κατά το τρέχον έτος και αφού λάβαμε υπόψη μας το σύνολο των ηλεκτροδοτούμενων επιφανειών, όπως αυτά μας δόθηκαν από την ΔΕΗ το συνολικό εμβαδόν των ακινήτων που ηλεκτροδοτούνται σήμερα στο Δήμο μας είναι **8.600.996 m2,** από τα οποία **6.577.041 m2**  χρησιμοποιούνται για οικιακή χρήση και τα **2.023.955 m2** χρησιμοποιούνται για άλλη χρήση. Από το Τμήμα Προσόδων με το αριθμ. Πρωτ. 99479/15-11-2024 έγγραφο έχει γίνει εκτίμηση (βάσει των υφισταμένων συντελεστών) ότι τα έσοδα από τα τέλη καθαριότητας και ηλεκτροφωτισμού, που προέρχονται από τα δηλωμένα τετραγωνικά μέτρα μέσω της ΔΕΗ, υπολογίζεται να ανέλθουν στο ύψος των **15.302.959,00 €. Παρατίθεται ο σχετικός πίνακας του Τμήματος Προσόδων, ο οποίος έχει ως:**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | | |  | |  |  | |  | |  |  | |  | |  | |  |  |  |  |  |  |  |  |  |
| **2025** | **ΥΠΟΛΟΓΙΣΜΟΣ ΠΡΟΣ ΕΙΣΠΡΑΞΗ ΤΕΛΩΝ ΜΕ ΣΤΟΙΧΕΙΑ ΟΚΤΩΒΡΙΟΥ 2024** | | | | | | | | | | | | | | | | | |  |  |  |  |  |  |  |  |
| **Δ Η Μ Ο Τ Ι Κ Η Ε Ν Ο Τ Η Τ Α** | **ΑΡΙΘΜΟΣ ΠΑΡΟΧΩΝ ΟΙΚΙΑΚΗΣ ΧΡΗΣΗΣ**  **10/2024** | | **Δ. Τ.** | | | | | | | **ΑΡΙΘΜΟΣ**  **ΠΑΡΟΧΩΝ ΓΕΝΙΚΗΣ ΧΡΗΣΗΣ**  **10/2024** | |  | **Δ. Τ.** | | | | | | | | | | | | | | |
| **ΟΙΚΙΑΚΗ ΧΡΗΣΗ** | | | | | | |  | **ΓΕΝΙΚΗ ΧΡΗΣΗ** | | | | | | | | | | | | | | |
| **Τ. Μ.** | | **ΣΥΝΤ. ΔΤ** | | ***ΤΕΛΗ*** |  | |  | **Τ. Μ.** | | **ΣΥΝΤ. ΔΤ** | | ***ΤΕΛΗ*** | |  | | | | | | | | |
| **ΑΓΧΙΑΛΟΥ** |  | |  | |  | |  |  | |  | |  |  | |  | |  | |  | | | | | | | | |
| **ΑΙΔΙΝΙΟΥ** | **118** | | **11.713** | | **1** | | **11.713,00** |  | | **119** | |  | **5.480** | | **1** | | **5.480,00** | |  | | | | | | | | |
| **ΜΙΚΡΟΘΗΒΩΝ** | **187** | | **19.153** | | **1** | | **19.153,00** |  | | **137** | |  | **4.165** | | **1** | | **4.165,00** | |  | | | | | | | | |
| **Ν. ΑΓΧΙΑΛΟΥ** | **3469** | | **330.652** | | **1,30** | | **429.848,00** |  | | **994** | |  | **44.106** | | **2,5** | | **110.265,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **Ν. ΙΩΝΙΑΣ** |  | |  | |  | |  |  | |  | |  |  | |  | |  | |  | | | | | | | | |
| **Ν. ΙΩΝΙΑΣ** | **15615** | | **1.210.750** | | **1,53** | | **1.852.448,00** |  | | **2438** | |  | **162.420** | | **2,73** | | **443.407,00** | |  | | | | | | | | |
| **ΓΛΑΦΥΡΩΝ** | **118** | | **9.462** | | **1** | | **9.462,00** |  | | **24** | |  | **35** | | **1,23** | | **43,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΒΟΛΟΥ** |  | |  | |  | |  |  | |  | |  |  | |  | |  | |  | | | | | | | | |
| **ΒΟΛΟΥ** | **52164** | | **3.976.136** | | **1,71** | | **6.799.193,00** |  | | **10459** | |  | **1.070.944** | | **3,05** | | **3.266.389,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΑΡΤΕΜΙΔΑΣ** |  | |  | |  | |  |  | |  | |  |  | |  | |  | |  | | | | | | | | |
| **ΑΓ. ΒΛΑΣΙΟΥ** | **593** | | **47.832** | | **1,3** | | **62.182,00** |  | | **115** | |  | **3.757** | | **2,50** | | **9.393,00** | |  | | | | | | | | |
| **ΑΓ. ΛΑΥΡΕΝΤΙΟΥ** | **429** | | **44.120** | | **1,3** | | **57.356,00** |  | | **148** | |  | **8.371** | | **2,50** | | **20.928,00** | |  | | | | | | | | |
| **Κ. ΛΕΧΩΝΙΩΝ** | **790** | | **84.897** | | **1,3** | | **110.366,00** |  | | **280** | |  | **5.314** | | **2,50** | | **13.285,00** | |  | | | | | | | | |
| **Α. ΛΕΧΩΝΙΩΝ** | **1023** | | **106.418** | | **1,3** | | **138.343,00** |  | | **267** | |  | **12.111** | | **2,50** | | **30.278,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΑΓΡΙΑΣ** |  | |  | |  | |  |  | |  | |  |  | |  | |  | |  | | | | | | | | |
| **ΑΓΡΙΑΣ** | **2498** | | **236.795** | | **1,30** | | **307.834,00** |  | | **715** | |  | **54.349** | | **2,50** | | **135.873,00** | |  | | | | | | | | |
| **ΔΡΑΚΕΙΑΣ** | **268** | | **23.210** | | **1,23** | | **28.548,00** |  | | **84** | |  | **13.670** | | **1,23** | | **16.814,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΠΟΡΤΑΡΙΑΣ** |  | |  | |  | |  |  | |  | |  |  | |  | |  | |  | | | | | | | | |
| **ΚΑΤΟΧΩΡΙΟΥ** | **255** | | **28.768** | | **1,3** | | **37.398,00** |  | | **30** | |  | **1.303** | | **2,50** | | **3.258,00** | |  | | | | | | | | |
| **ΑΛΛΗΣ ΜΕΡΙΑΣ** | **334** | | **39.442** | | **1,3** | | **51.275,00** |  | | **99** | |  | **6.466** | | **2,50** | | **16.165,00** | |  | | | | | | | | |
| **ΣΤΑΓΙΑΤΩΝ** | **89** | | **8.570** | | **1,3** | | **11.141,00** |  | | **15** | |  | **390** | | **2,50** | | **975,00** | |  | | | | | | | | |
| **ΠΟΡΤΑΡΙΑΣ** | **688** | | **79.415** | | **1,3** | | **103.240,00** |  | | **247** | |  | **34.561** | | **2,50** | | **86.403,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΙΩΛΚΟΥ** |  | |  | |  | |  |  | |  | |  |  | |  | |  | |  | | | | | | | | |
| **ΙΩΛΚΟΥ** | **930** | | **119.016** | | **1,3** | | **154.721,00** |  | | **145** | |  | **5.073** | | **2,50** | | **12.683,00** | |  | | | | | | | | |
| **Α. ΒΟΛΟΥ-ΑΓ,ΟΝΟΥΦΡΙΟΣ** | **69** | | **8.676** | | **1,3** | | **11.279,00** |  | | **17** | |  | **623** | | **2,50** | | **1.558,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΜΑΚΡΙΝΙΤΣΑΣ** |  | |  | |  | |  |  | |  | |  |  | |  | |  | |  | | | | | | | | |
| **ΜΑΚΡΙΝΙΤΣΑΣ** | **534** | | **52.087** | | **1** | | **52.087,00** |  | | **146** | |  | **8.970** | | **2,50** | | **22.425,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΑΙΣΩΝΙΑΣ** |  | |  | |  | |  |  | |  | |  |  | |  | |  | |  | | | | | | | | |
| **ΔΙΜΗΝΙΟΥ** | **831** | | **94.056** | | **1** | | **94.056,00** |  | | **824** | |  | **519.240** | | **1,23** | | **638.665,00** | |  | | | | | | | | |
| **ΣΕΣΚΛΟΥ** | **462** | | **45.873** | | **1** | | **45.873,00** |  | | **214** | |  | **62.607** | | **1,23** | | **77.077,00** | |  | | | | | | | | |
|  |  | |  | |  | |  |  | |  | |  |  | |  | |  | |  | | | | | | | | |
| **ΣΥΝΟΛΑ** | **81.464 ΠΑΡΟΧΕΣ** | | **6.577.041 ΤΜ** | |  | | **10.387.514,00€** |  | | **17.517 ΠΑΡΟΧΕΣ** | |  | **2.023.955 ΤΜ** | |  | | **4.915.445,00 €** | |  | | | | | | | | |
|  |  | |  | |  | |  |  | |  | |  |  | |  | |  | |  |  |  |  |  |  |  |  |
| **ΣΥΝΟΛΟ ΠΡΟΒΛΕΠΟΜΕΝΩΝ ΕΙΣΠΡΑΚΤΕΩΝ ΤΕΛΩΝ ΓΙΑ ΤΟ 2025** |  | | **15.302.959,00 €** | | **ΟΙΚΙΑΚΗΣ** | | **10.387.514,00€** |  | |  | |  |  | |  | |  | |  |  |  |  |  |  |  |  |
|  |  | |  | | **ΓΕΝΙΚΗΣ** | | **4.915.445,00 €** |  | |  | |  |  | |  | |  | |  |  |  |  |  |  |  |  |
| **ΓΕΝΙΚΟ ΣΥΝΟΛΟ ΤΜ** | | | **8.600.996** | | **ΟΙΚΙΑΚΗΣ** | | **6.577.041** |  | |  | |  |  | |  | |  | |  |  |  |  |  |  |  |  |
|  | |  |  | | **ΓΕΝΙΚΗΣ** | | **2.023.955** |  | |  | |  |  | |  | |  | |  |  |  |  |  |  |  |  |
| **ΣΥΝΟΛΟ ΠΑΡΟΧΩΝ** | | | **98.981** | | **ΟΙΚΙΑΚΗΣ** | | **81.464** |  | |  | |  |  | |  | |  | |  |  |  |  |  |  |  |  |
|  | |  |  | | **ΓΕΝΙΚΗΣ** | | **17.517** |  | |  | |  |  | |  | |  | |  |  |  |  |  |  |  |  |

Επίσης στην ίδια εισήγηση του τμήματος Προσόδων στο προαναφερόμενο ποσό των 15.302.959,00 ευρώ, που προκύπτει από τα δηλωμένα τετραγωνικά μέτρα, προστίθεται το ποσό των τελών καθαριότητας και Ηλεκτροφωτισμού που καθορίζονται για είσπραξη από το εργοστάσιο της ΑΓΕΤ και ανέρχεται με την ήδη υπάρχουσα απόφαση στο ύψος των 176.545,00 ευρώ και ότι με το άρθρο 33 παρ.1 του Ν.5076/2023 καταργήθηκε η υποχρέωση προσκόμισης βεβαίωσης ΤΑΠ από τους Δήμους για τη σύνταξη συμβολαίων αγοραπωλησίας ακινήτων. Στο άρθρο 24 του Ν.5076/2023 άλλωστε ορίζεται ότι το Ελληνικό Κτηματολόγιο με την ολοκλήρωση καταχώρησης κάθε εγγραπτέας πράξης με την οποία μεταβιβάζεται η κυριότητα ακίνητου, ενημερώνει τον Δήμο, στην περιφέρεια του οποίου βρίσκεται το ακίνητο, α) για το εμβαδόν του ακίνητου, του οποίου η κυριότητα μεταβάλλεται, και β) για τα στοιχεία του δικαιοπάροχου και του αποκτώντα την κυριότητα του ακινήτου, όπως αυτά καταχωρίζονται στη βάση δεδομένων του Ελληνικού Κτηματολογίου με την καταχώριση κάθε εγγραπτέας πράξης από την έναρξη ισχύος του νόμου και μετά. Μέχρι και σήμερα το Ελληνικό Κτηματολόγιο δεν μας έχει ενημερώσει για τις μεταβιβάσεις ακινήτων που πραγματοποιήθηκαν από 13/12/2023, με συνέπεια να μην ελεγχθούν διαφορές στα τετραγωνικά μέτρα ηλεκτροδοτούμενων ακινήτων και αδήλωτων μη ηλεκτροδοτούμενων ακινήτων από 13/12/2023 έως και σήμερα.

Με δεδομένο ότι τα βεβαιωθέντα έσοδα από Δημοτικά Τέλη Καθαριότητας και Ηλεκτροφωτισμού για το χρονικό διάστημα 1/1-13/12/2023 ανήλθαν στο ποσό των 972.606,22€, τα προβλεπόμενα έσοδα από αναδρομικές χρεώσεις Δημοτικών Τελών Καθαριότητας και Ηλεκτροφωτισμού για το έτος 2024 και εφεξής αναμένεται να ανέλθουν στο ποσό των 1.014.893,45€ ετησίως. Συνολικά από το τμήμα προσόδων η εκτίμηση ανέρχεται στο ποσό των 16.494.397,45 ευρώ

# Τα έσοδα των ανταποδοτικών τελών της υπηρεσίας καθαριότητας και ηλεκτροφωτισμού, έτσι όπως υπολογίστηκαν για τον Προϋπολογισμό Οικονομικής Χρήσης 2025 για τα ανωτέρω έσοδα έχουν προσδιοριστεί (σύμφωνα με την 56415/31-07-2024 (ΦΕΚ Β' 445731-07-2024) στο χρηματικό ποσό των 17.887.231,02 €.

|  |  |  |
| --- | --- | --- |
| **ΚΑΕ** | **ΠΕΡΙΓΡΑΦΗ** | **ΠΟΣΟ** |
| 0311.001 | Τέλος καθαριότητας και φωτισμού (άρθρο 25 Ν 1828/89) | 12.377.467,78 |
| 0313.003 | Έσοδα της Καθαριότητας από ανακύκλωση | 137.631,41 |
| 2111.001 | Τακτικά έσοδα από τέλη καθαριότητας και ηλεκτροφωτισμού | 3.743.534,83 |
| 3211.001 | Τέλη καθαριότητας και ηλεκτροφωτισμού | 128.596,56 |
| 3211.002 | Λοιπά έσοδα των υπηρεσιών καθαριότητας και ηλεκτροφωτισμού | 0,44 |
| 5113.001 | Χρηματικό υπόλοιπο προερχόμενο από τακτικά έσοδα για την κάλυψη ειδικευμένων δαπανών | 1.500.000,00 |
| ΑΝΤΑΠΟΔΟΤΙΚΑ |  | **17.887.231,02** |

Όσον αφορά τον υπολογισμό των εξόδων έχει ληφθεί υπόψη ο παρακάτω πίνακας πρόβλεψης δαπανών, που παρατίθεται κατωτέρω από το τμήμα του Λογιστηρίου όπου οι συνολικές δαπάνες υπολογίζονται στο συνολικό ποσό των **20.887.231,02**

|  |  |  |
| --- | --- | --- |
| **20 - ΥΠΗΡΕΣΙΕΣ ΚΑΘΑΡΙΟΤΗΤΑΣ ΚΑΙ ΗΛΕΚΤΡΟΦΩΤΙΣΜΟΥ** | | |
|  |  |  |
|  |  |  |
| **ΚΑ** | **ΤΙΤΛΟΣ** | **ΠΡΟΫΠΟΛΟΓΙΣΜΟΣ 2025** |
| **ΚΕΦΑΛΑΙΟ Α' - ΕΞΟΔΑ ΧΡΗΣΗΣ** |  |  |
| 20-60 | Αμοιβές και έξοδα προσωπικού | 7.016.891,21 |
| 20-61 | Αμοιβές αιρετών και τρίτων | 958.400,00 |
| 20-62 | Παροχές τρίτων | 6.422.410,71 |
| 20-63 | Φόροι - τέλη | 29.800,00 |
| 20-64 | Λοιπά γενικά έξοδα | 13.000,00 |
| 20-66 | Δαπάνες προμήθειας αναλωσίμων | 1.398.739,64 |
| 20-67 | Πληρωμές για μεταβιβάσεις εισοδημάτων σε τρίτους. Παραχωρήσεις - Παροχές - Επιχορηγήσεις - Επιδοτήσεις - Δωρεές | 2.000.000,00 |
| 20-71 | Αγορές κτιρίων τεχνικών έργων και προμήθειας παγίων | 229.200,00 |
| 20-73 | Έργα | 1.781.617,24 |
| 81 | ΠΑΡΕΛΘΟΝΤΩΝ ΕΤΩΝ | 1.037.172,22 |
|  | **ΣΥΝΟΛΟ ΕΞΟΔΩΝ ΚΑΘΑΡΙΟΤΗΤΑΣ & ΔΑΠΑΝΩΝ ΠΟΥ ΣΥΜΠΕΡΙΛΑΜΒΑΝΟΝΤΑΙ ΣΤΑ ΑΝΤΑΠΟΔΟΤΙΚΑ** | **20.887.231,02** |

Στη συνέχεια παρατίθεται σχετικός πίνακας τελών καθαριότητας και ηλεκτροφωτισμού με τους συντελεστές που είναι σε ισχύ έως σήμερα:

****

Το ύψος του τέλους καθαριότητας και φωτισμού για το έτος 2025 είναι δυσανάλογο του κόστους παροχής της αντίστοιχης υπηρεσίας και προσδιορίζεται αντικειμενικά με κριτήριο το βαθμό χρήσεως της υπηρεσίας από κάθε κατηγορία υπόχρεων.

Η Διοίκηση προτίθεται να εκτελέσει εντός της Οικονομικής Χρήσης Έτους 2025 και δαπάνες όπως τεχνικά έργα, προμήθειες μηχανολογικού εξοπλισμού, παγίων ή λοιπών δαπανών, προσλήψεις προσωπικού ορισμένου χρόνου, οι οποίες έχουν ήδη ενταχθεί στο Τεχνικό Πρόγραμμα του έτους 2025 και στο σχέδιο Προϋπολογισμού του έτους 2025.

**Όπως προκύπτει από τα ανωτέρω αναλυτικά στοιχεία υπάρχει μία απόκλιση του ποσό των 3.000.000,00 ευρώ όπου διαπιστώνεται υπέρβαση των εξόδων από τα προβλεπόμενα έσοδα στη συγκεκριμένη ανταποδοτική υπηρεσία της Καθαριότητας, με βάσει τους υφιστάμενους συντελεστές.**

Έτσι θα πρέπει να προταθεί από τη Διοίκηση, μία αύξηση στους συντελεστές καθορισμού των ανταποδοτικών τελών καθαριότητας που θα ισχύσουν από 1/1/2025.

Παρακαλούμε όπως εισηγηθείτε το θέμα στη Δημοτική Επιτροπή και στη συνέχεια να το εισάγετε στο Δημοτικό Συμβούλιο για τη λήψη της σχετικής απόφασης.

|  |  |
| --- | --- |
| **Ο ΑΝΤΙΔΗΜΑΡΧΟΣ**  **ΟΙΚΟΝΟΜΙΚΩΝ ΥΠΗΡΕΣΙΩΝ**  **ΚΑΙ ΑΞΙΟΠΟΙΗΣΗΣ ΑΚΙΝΗΤΗΣ ΠΕΡΙΟΥΣΙΑΣ**  **ΓΕΩΡΓΙΟΣ ΤΟΡΗΣ** | **Η** **ΠΡΟΪΣΤΑΜΕΝΗ ΤΗΣ ΔΙΕΥΘΥΝΣΗΣ**  **ΟΙΚΟΝΟΜΙΚΩΝ ΥΠΗΡΕΣΙΩΝ**  **ΒΑΣΙΛΙΚΗ ΠΑΠΑΔΑΝΙΗΛ** |